b'\n_START_ARTICLE_\nHidroksilni radikal\n_START_SECTION_\nBiolo\xc5\xa1ki pomen\n_START_PARAGRAPH_\nHidroksilni radikali nastajajo ob\xc4\x8dasno kot stranski produkt\xc2\xa0imunske dejavnosti. Makrofagi\xc2\xa0in celice mikroglije\xc2\xa0najpogosteje tvorijo to spojino kot odgovor na dolo\xc4\x8dene\xc2\xa0povzro\xc4\x8ditelje bolezni, kot so nekatere bakterije. Uni\xc4\x8dujo\xc4\x8de delovanje hidroksilnih radikalov je bilo povezano z ve\xc4\x8d nevrolo\xc5\xa1kimi\xc2\xa0avtoimunskimi boleznimi, kjer so imunske celice prekomerno aktivirane in postanejo strupene za sosednje zdrave celice._NEWLINE_Hidroksilni radikal lahko po\xc5\xa1koduje skoraj vse vrste makromolekul: ogljikove hidrate, nukleinske kisline (mutacije), lipide (lipidna peroksidacija) in aminokisline (npr. pretvorba fenilalanina v\xc2\xa0m-tirozinn o-tirozin). Hidroksilni radikal ima zelo kratek\xc2\xa0in vivo razpolovni \xc4\x8das\xc2\xa0(pribli\xc5\xbeno 10\xe2\x81\xbb\xe2\x81\xb9 sekund) in visoko reaktivnost. Zaradi tega je zelo nevaren za organizem._NEWLINE_Za razliko od superoksidaa, ki ga lahko odstranjuje encim\xc2\xa0superoksid-dismutaza, hidroksilnih radikalov ni mogo\xc4\x8de odpraviti z encimsko reakcijo.\n_START_SECTION_\nUporaba pri \xc4\x8di\xc5\xa1\xc4\x8denju vode\n_START_PARAGRAPH_\nHidroksilni radikali igrajo klju\xc4\x8dno vlogo pri oksidativnem uni\xc4\x8denju organskih onesna\xc5\xbeevalcev z vrsto metodologij, skupno znanih kot napredni oksidacijski procesi ("advanced oxidation processes" ali AOP-ji). Uni\xc4\x8denje \xc5\xa1kodljivih snovi z AOP-ji temelji na neselektivnih reakcijah hidroksilnih radikalov na organskih spojinah. Ta proces je zelo u\xc4\x8dinkovit proti vrsti onesna\xc5\xbeevalcev, vklju\xc4\x8dno s pesticidi, farmacevtskimi spojinami, barvili, itd.\n_START_SECTION_\nPomen v Zemljini atmosferi\n_START_PARAGRAPH_\nHidroksilni radikal\xc2\xa0\xe2\x80\xa2OH je eden glavnih kemijskih zvrsti za nadzor oksidativne kapacitete Zemljine atmosfere, kjer vpliva na koncentracijo in porazdelitev toplogrednih plinov in \xc5\xa1kodljivih snovi. Je najbolj raz\xc5\xa1irjen oksidant v troposferi, najni\xc5\xbejem delu atmosfere. Razumevanje variabilnosti\xc2\xa0\xe2\x80\xa2OH je pomembno pri vrednotenju vplivov \xc4\x8dloveka na ozra\xc4\x8dje in podnebje. Zvrst\xc2\xa0\xe2\x80\xa2OH ima v atmosferi \xc5\xbeivljenjsko dobo kraj\xc5\xa1o od sekunde. Razumevanja vloge \xe2\x80\xa2OH v procesu oksidacije metana (CH\xe2\x82\x84) v ozra\xc4\x8dju, najprej v ogljikov monoksid (CO) in nato v ogljikov dioksid (CO\xe2\x82\x82), je pomembno za ocenjevanje \xc4\x8dasa zadr\xc5\xbeevanja tega toplogrednega plina, skupni "ogljikov prora\xc4\x8dun" troposfere in njegov vpliv na proces globalnega segrevanja. \xc5\xbdivljenjska doba \xe2\x80\xa2OH v Zemljini atmosferi je kratka, zato so koncentracije\xc2\xa0\xe2\x80\xa2OH v zraku zelo nizke; za njegovo neposredno zaznavanje so potrebne zelo ob\xc4\x8dutljive metode. Svetovno povpre\xc4\x8dje koncentracije hidroksilnih radikalov so bile izmerjene posredno z analizo metilkloroforma\xc2\xa0(CH\xe2\x82\x83CCl\xe2\x82\x83), prisotnega v zraku. Iz rezultatov je razvidno, da je medletna variabilnost v koncentraciji\xc2\xa0\xe2\x80\xa2OH, ocenjena iz meritev CH\xe2\x82\x83CCl\xe2\x82\x83, majhna, kar pomeni, da je globalni\xc2\xa0\xe2\x80\xa2OH na splo\xc5\xa1no dobro pufran pred motnjami. Ta majhna variabilnost je skladna z meritvami\xc2\xa0metana in drugih plinov v sledeh, ki jih pove\xc4\x8dini oksidira\xc2\xa0\xe2\x80\xa2OH, kot tudi z globalimi izra\xc4\x8duni fotokemi\xc4\x8dnih modelov._NEWLINE_V letu 2014 so raziskovalci poro\xc4\x8dali o odkritu "luknje" oz. odsotnosti hidroksilnih radikalov preko celotne globine troposfere na velikem obmo\xc4\x8dju tropskega zahodnega Tihega oceana. Domnevajo, da ta luknja omogo\xc4\x8da uhajanje velike koli\xc4\x8dine kemikalij, ki uni\xc4\x8dujejo\xc2\xa0ozon,\xc2\xa0v stratosfero, in da to lahko precej krepi tanj\xc5\xa1anje ozonskega pla\xc5\xa1\xc4\x8da v polarnih regijah, s \xc4\x8dimer ima potencialno velike posledice za Zemljino podnebje.'